Video: Vandale takel luukse motors | Maroela Media
'n Video van 'n groep mans wat Woensdag by 'n motorhandelonderneming in Kaapstad opdaag en die luukse motors beskadig, het soos 'n veldbrand op sosialemediaplatforms versprei.
In die video is dit duidelik hoe die mans die motorvertoonlokaal betree en die luukse motors op die vertoonvloer se vensters met voorwerpe flenters slaan. Van hulle gooi die voertuie met voorwerpe en skop duike in die bakwerk.
Die motorhandelonderneming is as The Toy Shop in Brooklyn, Kaapstad, op sosiale media geïdentifiseer.
Sers. Noloyiso Rwexana, woordvoerder van die polisie, het bevestig dat altesaam 40 mans die vertoonlokaal binnegegaan en die werknemers met vuurwapens gedreig het. Hulle het twee van die voertuie geëis.
"Toe hulle nie hul sin kry nie, het hulle die voertuie op die vertoonvloer met voorwerpe geslaan," vertel Rwexana.
Rwexana sê altesaam agt voertuie is in die proses stukkend geslaan. Van die werknemers se selfone is ook gesteel.
"Die moontlikheid dat die voorval met afpersing verband hou, kan nie uitgesluit word nie."
Die polisie volg alle moontlike leidrade op om die verdagtes wat by die voorval betrokke was, op te spoor. Klagtes van sakeroof en kwaadwillige saakbeskadiging is aanhangig gemaak.
Sommige dae voel dit asof ek droom terwyl ek nuus kyk of sulke artikels lees. Dis mos belaglik en wou elkeen van die 40 skobbejakke nou `n kar hê of wat het hulle gedink???? Die mensdom is besig om mal te word
Kom in getalle soos wilde honde (jammer wilde honde), en NET hulle wil word afgedwing.
As een van die werknemers gewapen was en 10 dood skiet, is ek seker vir die se moeite sou hy/sy toe gesluit en van moord aangekla word!